কংগ্ৰেছ আৰু তৰুণ গগৈৰ প্ৰসংগত সততে সৰৱ ভূমিকা লৈ থকা ন-বিজেপি নেতা তথা বৰ্তমানৰ প্ৰভাৱশালী মন্ত্ৰী ড০ হিমন্ত বিশ্ব শৰ্মাক আজি অতীত সোঁৱৰাই দিলে বিটিচিৰ মুখ্য কাৰ্যবাহী হাগ্ৰামা মহিলাৰীয়ে।
আজি গুৱাহাটীৰ শ্ৰীমন্ত শংকৰদেৱ কলাক্ষেত্ৰত ৰাজ্য চৰকাৰৰ উদ্যোগত প্ৰয়াত প্ৰাক্তন প্ৰধান মন্ত্ৰী অতলবিহাৰী বাজপেয়ীৰ শ্ৰদ্ধাঞ্জলি অনুষ্ঠানত ভাষণ প্ৰসংগত মহিলাৰীয়ে প্ৰাক্তন মুখ্য মন্ত্ৰী তৰুণ গগৈৰ আমোলত বিটিচি চুক্তি প্ৰণয়ন আৰু বি টি এ ডিৰ প্ৰতি তেতিয়াৰ চৰকাৰে অৱহেলা কৰাৰ কথা উত্থাপন কৰে। লগতে সেই সময়ত এতিয়াৰ বিজেপিৰ মন্ত্ৰী ড০ হিমন্ত বিশ্ব শৰ্মা যে তেতিয়া তৰুণ গগৈৰ বিশ্বস্ত আছিল সেই কথাও প্ৰসংগলৈ আনে।
উল্লেখ্য যে, হাগ্ৰামা মহিলাৰীৰ এই মন্তব্যৰ সময়ত সন্মুখতে বহি ভাষণ শুনি আছিল মন্ত্ৰী হিমন্ত বিশ্ব শৰ্মাই।
হাগ্ৰামাই লগতে কয় যে সেই সময়ত তদানীন্তন মুখ্য মন্ত্ৰী তৰুণ গগৈয়ে ৰাজ্য চৰকাৰৰ মুখ্য সচিব পৰ্যায়তেই আলোচনা কৰি বিষয়টো শাম কটাবলৈ চেষ্টা কৰিছিল। কিন্তু তেতিয়াৰ প্ৰধান মন্ত্ৰী অতলবিহাৰী বাজপেয়ীৰ তৎপৰতাতেই ২০০৩ চনত বিটিচি চুক্তি হ'ল আৰু তাৰ পৰৱৰ্তী সময়ত বড়ো ভাষা সংবিধানৰ অষ্টম অনুসূচীত অন্তৰ্ভুক্ত হ'ল।
কেৱল ইমানেই নহয়, তৰুণ গগৈৰ তিনিটা কাৰ্যকালৰ ভিতৰত বিটিচিয়ে পৰ্যাপ্ত পুঁজি পোৱা নাছিল বুলি কৈও উপস্থিত হিমন্ত বিশ্ব শৰ্মাক পোনপটীয়াকৈ কটাক্ষ কৰিলে হাগ্ৰামা মহিলাৰীয়ে।
অৱশ্যে হাগ্ৰামা মহিলাৰীয়ে কোৱাৰ দৰে কংগ্ৰেছৰ সময়ছোৱাত ড০ হিমন্ত বিশ্ব শৰ্মা অসমৰ বিত্ত মন্ত্ৰী নাছিল। কিন্তু তেওঁ মুখ্য মন্ত্ৰী তৰুণ গগৈৰ অতি বিশ্বস্ত যে আছিল সেয়া সৰ্বজনবিদিত।
যিকি নহওক, হাগ্ৰামা মহিলাৰীৰ এই কথাই সোমবাৰৰ এই গাম্ভীৰ্যপূৰ্ণ অনুষ্ঠানত হাঁহিৰ খোৰাক যোগালে।
মহিলাৰীয়ে ভাষণত কয় যে অতলবিহাৰী বাজপেয়ী প্ৰধান মন্ত্ৰী থকাৰ সময়ত বিটিচিয়ে ৫০০ কোটি টকাৰ পুঁজি লাভ কৰিছিল আৰু একেদৰে এতিয়াৰ বিজেপি চৰকাৰে এহেজাৰ কোটি টকাৰ পুঁজি আগ বঢ়োৱা বুলি জানিবলৈ দিয়ে।
মোদী পাছ, নাড্ডা ফেইল! বিজেপিৰ ৰাষ্ট্ৰীয় সভাপতিৰ ৰাজ্য হিমাচলত কংগ্ৰেছৰ মুখ্যমন্ত্ৰী হ'ব কোন?
গান্ধীৰ ৰাজ্যত বিপৰ্যস্ত কংগ্ৰেছ; কিয় গুজৰাটৰ নিৰ্বাচনী ইতিহাসৰ আটাইতকৈ বেয়া ফলাফল কংগ্ৰেছৰ?
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
